runetrust/blame-folketinget-dk huggingface dataset:
Carl Valentin (SF), 2025-01-22:
I Socialistisk Folkeparti ser vi stor værdi i at sikre, at børn har de bedst mulige rammer for deres opvækst, og derfor er vi også rigtig glade for at præsentere det her forslag i dag sammen med Enhedslisten og Alternativet om at give børn ret til op til fire juridiske forældre.
Kathrine Olldag (RV), 2022-04-07:
Men fordi det bliver blødt lidt op, blødes jeg også op, så selv om der stadig væk er et par formuleringer om, hvad Konservative gerne vil i stedet for, vælger jeg i hvert fald her at gå i løsningsmodus, inspireret af fru Mona Juul, og skubber på for, at vi sammen indfrier forslagets ønske om en provenuneutral model.
Mogens Jensen (S), 2008-02-19:
Det gør vi i det politiske samarbejde med de politiske parter på Grønland, lige såvel som vi jo også gerne vil tage hr. Søren Espersen i hånden og være med til at løse nogle af de meget store sociale problemer, vi stadig væk har i Danmark, hvis ellers Dansk Folkeparti reelt ville være med til det.
Nick Hækkerup (S), 2009-04-29:
Det synes jeg ikke er en passende medicin til at kickstarte med, ligesom jeg heller ikke synes, at den måde, regeringen har grebet forhøjelsen af energiafgifterne an på, er begavet, da den jo vil slå benene væk under en lang række danske virksomheder og slå en lang række danske arbejdspladser ned.
Morten Østergaard (RV), 2005-12-15:
Derfor var det, at jeg i stedet for at udstille hr. Jesper Langballe – det synes jeg egentlig han klarer så fint selv – så ønskede at rose ham for, at han netop havde sagt, at han ville gå hjem og overveje, hvordan man kunne præcisere erklæringen.
Anders Fogh Rasmussen (V), 2007-11-29:
Jeg kunne jo omvendt sige til hr. Villy Søvndal, at hvis hr. Villy Søvndal virkelig ærligt ville det brede samarbejde, ville hr. Villy Søvndal jo også stemme for et forslag til vedtagelse om en hurtig forhandling om en kvalitetsreform med henblik på at få en bred politisk aftale om en kvalitetsreform.
Kristian Thulesen Dahl (DF), 2013-02-06:
Vi er inde på et kerneområde i forhold til vores folkestyre, vi er inde på et område, der handler om, hvorvidt det er Folketinget og Folketingets medlemmer selv, der definerer, hvad der er interessant for os at vide noget om, så vi derfor selvfølgelig kan stille statsministeren og regeringens ministre spørgsmål, eller om det handler om, at vi vil acceptere, at det er regeringen fremover, der kan udtage områder og sige, at der derom ikke kan stilles spørgsmål, og at vi ikke kan forvente svar.
Henriette Kjær (KF), 2009-04-14:
Det mest optimale er naturligvis, at fortidsminderne bliver bevaret i jorden, da det er der, de bedst vil blive bevaret, men da det er nødvendigt med nybyggeri for at følge med samfundsudviklingen, bliver vi selvfølgelig nødt til at fjerne nogle af fortidsminderne, inden et byggeri går i gang.
Thomas Jensen (S), 2010-12-02:
Det afslører en manglende vilje til at adressere de virkelige udfordringer i de udsatte boligområder, og det må være helt berettiget for den ansvarlige minister at spørge sig selv, hvorvidt ministeren får øje på de reelle udfordringer, når ministeren har valgt at sætte kikkerten for det blinde øje.
Elisabeth Arnold (RV), 2004-03-17:
Det havde jeg også forventet at få, men det var rart at få det klart og tydeligt sagt her i salen. Jeg har imidlertid et spørgsmål til fru Gitte Seeberg, fordi fru Gitte Seeberg i sin tale kom til at sige, at kampen mod terrorisme i vidt omfang er lykkedes.
Morten Homann (SF), 2003-12-16:
Grunden til, at SF afviser L 62, som selvfølgelig også indeholder fornuftige elementer, det skal selvfølgelig siges, er, som hr. Ole Stavad gjorde opmærksom på for et øjeblik siden, at det er en del af et samlet større kompleks, som også aftalen, herunder kompensationsbestemmelsen, er en del af.
Jann Sjursen (KRF), 1999-10-07:
I hvert fald vil jeg sige, at når det gælder om at reducere administrationsgodtgørelsen, når der i forhold til landbruget er lagt op til reduceret tilskud til konsulentordninger, vikarordninger osv. i finanslovforslaget, så synes jeg ikke, man oplever den store jubel fra erhvervslivets side.
Klaus Hækkerup (S), 2000-01-20:
Jeg vil også godt nævne, at spørgsmålet om brugerbetaling selvfølgelig skal holdes op imod andre hensyn, f.eks. ønsket om fortsat at fremme sundhedsbyggende foranstaltninger, og at der derfor på dette område bør være en lav eller slet ingen brugerbetaling. Lad mig sige det klart, at ud fra vort synspunkt kan brugerbetaling aldrig afløse den solidariske skattefinansiering.
Dennis Flydtkjær (DF), 2011-12-20:
Lige meget om grænsen bliver 25 eller 50 pct., vil der nemlig være en lang række af virksomheder, som stadig væk vil kunne blive ramt af det her, som bliver tvunget til at nedbringe deres likviditet, og som bliver brandskattet og derfor får udhulet deres likviditet i forbindelse med det her lovforslag.
Johannes Lebech (RV), 2016-05-11:
Jeg ved heller ikke, om hotelbranchen synes, at det er godt, at Airbnb eksisterer, men det er den udfordring, vi står over for, og den synes jeg også vi skal erkende i det arbejde, vi har her i Folketinget, for vi kan formodentlig hovedsagelig kun få en lovgivning, der nogenlunde kan tilpasse sig den rivende udvikling, der er.
Per Clausen (EL), 2011-05-06:
Men synes hr. Rasmus Jarlov ikke, det er et problem, at man vedtager det her lovforslag, selv om man ikke dokumenterer det, der er påstanden, nemlig at parkeringsafgifterne bliver brugt som et fiskalt instrument, altså som et skatteopkrævningsinstrument, for når man går papirerne igennem, er det jo ikke lykkedes for regeringen og vennerne at dokumentere, at det er sådan, det forholder sig?
Søren Pape Poulsen (KF), 2018-11-13:
Jeg har det bare sådan, at jeg gerne vil have lov til at sikre mig, at vi gør det her ordentligt, når vi så kommer frem til at gøre noget, for det er jo ikke mere end ca. 2½ år siden, som jeg lige husker det, at vi i hvert fald kiggede på det her område sidste gang og skærpede straffene.
Aaja Chemnitz (IA), 2022-10-06:
Vi har rigtig, rigtig mange dygtige kvinder, der bl.a. er blevet skippere og matroser, og jeg ved ikke hvad, så det er en fornøjelse at komme til Grønland og se, at det virkelig er et område, som blomstrer, synes jeg, i forhold til de kompetencer, som rigtig mange af vores unge har.
Per Dalgaard (DF), 2010-01-13:
Jeg vil spørge statsministeren, om ikke det er statsministerens opfattelse, at hvis man stryger repræsentanter for diktaturstater med hårene og pleaser dem på alle mulige måder i en sådan sammenhæng, så vil det måske på sigt give Danmark et dårligere forhold til de pågældende lande, når de pågældende diktaturer forhåbentlig snart fjernes, end hvis man har en mere markant holdning over for repræsentanter for netop diktaturstater.
Morten Messerschmidt (DF), 2021-05-26:
Er ministeren enig i, at det er problematisk, hvis folkekirken som institution kan associeres med et bestemt ideologisk standpunkt, eksempelvis når biskop Peter Fischer-Møller siger, at »der er ingen grænser for, hvad kirken kan forholde sig til«, og mener, at folkekirken eksempelvis skal have en holdning til både kostråd og klimapolitik?
Carl Andersen (LA), 2025-11-20:
Jeg har deltaget i flere debatter, også i KL-regi, og der synes jeg, det står klart, at kommunerne er klar til at tage det her ansvar og ikke har nogen intentioner om bare at lade stå til, altså bruge friheden til at være passiv, men faktisk vil bruge friheden til at løse nogle af de problemer, der er ude i de enkelte kommuner.
Leif Lahn Jensen (S), 2014-01-28:
Jeg vil da også godt tilføje det, som mange af jer måske kender, nemlig det der projekt, som der har kørt med nogle a-kasser, der hedder »Den Gode Samtale«, som jo netop viste, at de arbejdsløse, som selv stod i spidsen for at komme i arbejde, rent faktisk ser ud til at virke, og at de også følte mere lyst, når de selv kunne være med til at lægge en kurs.
Henrik Høegh (V), 2010-05-27:
I lyset af den forvirring, der tilsyneladende er om betegnelsen, har jeg foranlediget, at Fødevarestyrelsen går i dialog med branchen for at drøfte, om der eventuelt kan findes en ny betegnelse, som er bedre egnet til at beskrive en kødvare tilsat vandig lage eller marinade.
Lars Boje Mathiesen (NB), 2020-04-28:
Når vi så kigger på de ting, som man vil gøre, synes jeg, at det ganske enkelt er uansvarligt i en situation, som vi står i nu med en arbejdsløshed, der stiger meget, at man siger, at man vil gøre, hvad der skal til, at man holder hånden under erhvervslivet, og at man kommer med hjælpepakker, men gud hjælpe mig, om man så ikke går i salen og fremlægger et forslag, som skader beskæftigelsen, som tager folk ud af arbejdsstyrken.
Kristian Hegaard (RV), 2021-05-25:
For Radikale Venstre er det afgørende, at den slags bliver centreret til at handle om billeder og videoer med ulovligt indhold og ikke eksempelvis, som man kender det i andre lande, at det også gælder tekstbeskeder og andre ting, fordi det, f.eks. i Tyskland, betyder, at man fjerner en del indhold for en sikkerheds skyld, uden at det nødvendigvis er ulovligt.
Johs. Poulsen (RV), 2006-11-22:
Derfor kan jeg også i forlængelse af bl.a. det spørgsmål, hr. Kristen Touborg tidligere stillede til Venstres ordfører, glæde mig over, at ministeren i sit indlæg sagde, at de elementer, som indgår i forslaget her, også er elementer, som vil indgå i de forhandlinger, som må ligge i den kommende tid i EU-systemet.
Martin Henriksen (DF), 2013-12-13:
Det fremgår også af svaret, at der kun i meget få tilfælde er konstateret misbrug af ordningen, men det svar giver efter vores opfattelse ikke meget mening, for hvordan kan der være et overblik over, hvor mange der snyder med ordningen, når der ikke er et overblik over, hvor mange der bruger ordningen?
Louise Schack Elholm (V), 2015-10-08:
Jeg vil høre, om Enhedslistens ordfører, fru Pernille Skipper, kan bekræfte, at der har været en debat i Enhedslisten om, hvorvidt partiskatten er for høj, fordi der var nogle medlemmer i Enhedslisten, som mente, at det skadede incitamentet til at yde en indsats, at man betaler så høj en partiskat.
Bertel Haarder (V), 2004-02-25:
Her står nemlig, at den herboende kun kan slippe for at forsørge sin fraskilte ægtefælle, hvis den udenlandske ægtefælle har udsat den herboende for vold, eller hvis den udenlandske ægtefælle har så store indtægter, at hun eller han ikke har behov for at blive forsørget af den herboende. Uanset om det er den ene eller den anden mening, som er fremherskende, vil der være tale om en fravigelse af den almindelige ægteskabslovgivning. Herboende personer, der skilles fra udenlandske ægtefæller, risikerer med forslaget at skulle forsørge deres fraskilte ægtefælle resten af livet, for hvad nu, hvis den udenlandske ægtefælle ikke opnår permanent opholdstilladelse efter 7 år?
Villy Søvndal (SF), 2006-10-05:
Derfor er det bare endnu en dag, der viser, at statsministeren bevæger sig længere og længere og længere væk fra den virkelighed, der er danskernes, og derfor er det i virkeligheden – det synes jeg også man kan se – en yderst presset statsminister, vi har stående foran os i dag.
Ole Sohn (SF), 2000-10-11:
I den her sag bevægede hr. Svend Erik Hovmand sig langt omkring med de mange superlativer, så det gør jo, at jeg har lidt svært ved sådan at tilslutte mig det, hr. Svend Erik Hovmand sagde, men så kan jeg tilslutte mig det, fru Pernille Sams sagde.
Ole Sohn (SF), 2003-01-31:
Det sidste er: Hvis Dansk Folkeparti er så meget indstillet på at se samlet på eksklusivbestemmelserne, vil hr. Kristian Thulesen Dahl så støtte det, hr. Jan Petersen stillede forslag om, nemlig at vi under udvalgsbehandlingen stiller sagen i bero, indtil der er et samlet overblik over, hvordan eksklusivbestemmelserne i samfundet fungerer.
Joachim B. Olsen (LA), 2012-01-26:
Jeg vil dog spørge, om ikke det gør indtryk på Venstre, at erfaringerne fra udlandet er så entydige og viser, at det, at man har indført fixerum, som altså betyder skadesreduktion, har været med til at nedbringe antallet af dødsfald blandt stofbrugere ganske markant, og gør det ikke indtryk, at vi ligger rigtig dårligt placeret i forhold til lande, vi normalt sammenligner os med?
Ulla Tørnæs (V), 2013-02-28:
Jeg er af den klare overbevisning og opfattelse – og det er i øvrigt også Venstres politik, at det skal være sådan – at kontanthjælpen er det nederste forsørgelsesgrundlag, som vi har, altså det nederste forsørgelsesnet i vores fintmaskede velfærdssamfund.
Line Barfod (EL), 1998-11-12:
Men samtidig skal lovforslaget, som de fleste andre ordførere også har været inde på, ses i sammenhæng med L 44, forslag til lov om behandling af personoplysninger, der på baggrund af et EU-direktiv åbner op for, at personoplysninger i langt højere grad skal være en vare, og at private skal have større adgang til registrering af personoplysninger.
Per Stig Møller (KF), 1998-01-27:
Den skal blive kort, for jeg skal bare bede hr. Thulesen Dahl om at bekræfte, at § 15 i loven om Nationalbanken præciserer, at Nationalbanken ikke må låne penge ud, uden at det sker mod betryggende sikkerhed, og at betryggende sikkerhed ifølge nationalbanklovens § 15 ikke kan være et hemmeligt mundtligt tilsagn, men skal være en beslutning, som er truffet i Folketinget.
Hans Christian Schmidt (V), 1999-12-10:
så ville det jo have været meget mere ønskværdigt, hvis fru Pernille Blach Hansen havde brugt sin tid til at fortælle, hvorfor man så ikke i regeringen og Socialdemokratiet skruer et forslag sammen, der rammer de to, der giver mest ftalatudvaskning, altså undervognsbehandling og tekstiltryk.
Villum Christensen (LA), 2014-03-25:
Tænk, hvis andre virksomheder sagde: Vi vil ikke konkurrere med andre, nej, vi vil hellere have en 10-årig kontrakt eller en 10-årig aftale med ministeren eller vores ejere og så ellers få lov til at være i fred, for her går det godt, og som I kan se, kære politikere, er vi jo i gang med at forbedre virksomheden.
Lars Barfoed (KF), 2003-01-08:
Først til fru Elisabeth Arnold: Jeg mener sådan set allerede, at jeg i mit tidligere svar til hr. Kristian Thulesen Dahl nævnte, at Tyrkiet havde fået status som ansøgerland tilbage under det finske formandskab, nemlig på mødet i Helsinki i 1999, og det var, som fru Elisabeth Arnold siger det, noget, som den daværende opposition godkendte og accepterede, og det mener jeg ikke der har været tvivl om på noget tidspunkt.
Kaare Dybvad Bek (S), 2026-02-25:
Så for mig at se er det enormt vigtigt, at konsekvenserne af den her sag påfalder den a-kasse, der har brudt lovgivningen, og ikke fører til et stort bureaukratisk helvede for alle de andre a-kasser, der godt kan finde ud af at følge lovgivningen.
Anders Fogh Rasmussen (V), 2007-01-31:
Det er såmænd det, hele den her sag drejer sig om, og som den samlede venstrefløj inklusive Socialdemokraterne har hidset sig så voldsomt op over med påstande om, at jeg som statsminister eller regeringens ministre i det hele taget skulle være afskåret fra at påpege forkerte oplysninger.
Holger K. Nielsen (SF), 1997-10-21:
Det er jo så løst formuleret, og der er allerede store skænderier i Kommissionen blandt medlemslandene om, hvordan det skal fortolkes. Jeg synes, det er udmærket, bl.a. fordi det er så uforpligtende, for jeg mener stadig væk, det skal være et nationalt anliggende at føre økonomisk politik og føre fordelingspolitik. Fuld beskæftigelse kan jo opnås på mange forskellige måder.
Christian Langballe (DF), 2017-04-27:
Så kan man så, hvis folk har dobbelt statsborgerskab, jo altid smide dem ud, men sagen er bare, og det er jeg nødt til at minde om – og det er de faktiske forhold i jernindustrien, som jeg forholder mig til – at inden vi indførte dobbelt statsborgerskab, havde mange af dem, som kom med de her ekstreme synspunkter fra de her lande, faktisk dobbelt statsborgerskab i forvejen.
Poul Nødgaard (DF), 2002-11-27:
Jeg synes, det var glædeligt, da man her i sommer konstaterede, at det lykkedes finansministeren at indgå en aftale med på den ene side kommunerne og på den anden side amterne, og det støttede vi naturligvis, da sagen, som sædvane er her i Folketinget, kom til godkendelse i Folketingets Finansudvalg.
Karsten Nonbo (V), 2002-11-26:
Hvis vi gemmer dem i et efterforskningscenter, kommer vi ikke ét skridt videre, men hvis vi derimod sørger for at få en struktur, der gør, at politiet kan sætte ressourcerne ind og kalde på den hjælp, de har brug for i Told og Skat og i kommunerne, og kommunerne får at vide, at det kan nytte noget at anmelde tingene, kommer vi et skridt videre.
Victoria Velasquez (EL), 2024-11-06:
Det vil sige, at det ikke alene ikke har nogen konsekvenser, at man har gjort, at de ansatte, dvs. jord- og betonarbejderne og de andre, er blevet syge af at gå på arbejde; endnu grovere er det, at det faktisk er sådan, at det så kan betale sig, at man ikke stoppede arbejdet og fik styr på, hvordan forholdene var.
Lotte Rod (RV), 2024-11-19:
For et år siden kom de med deres rapport om, at det kunne give rigtig god mening, at børn ikke skal starte i skole så mange gange, men faktisk kun skal have én skolestart i august, altså at vi skal afskaffe forårs-sfo'en og lade børn være børn hele børnehavetiden, indtil de så starter i skole én gang.
Ulrik Kragh (V), 2003-03-19:
Jeg bliver nødt til at spørge Det Radikale Venstre: Den virkelighed, som det giver udtryk for, kunne man ikke forholde sig til den i stedet for en masse hypoteser om, hvad man godt kunne have tænkt sig, og kunne man dermed også give et svar på, om ikke Danmark burde stå skulder ved skulder med sine allierede?
Stinus Lindgreen (RV), 2025-03-28:
Hvis man kan se som tandplejer – det er sådan, jeg forstår det høringssvar, der er kommet – at man nu er på vej hen et sted, hvor det bliver rigtig, rigtig slemt, hvis ikke vi gør noget, kunne man så ikke allerede gøre noget dér i stedet for at vente?
Karen Hækkerup (S), 2009-01-23:
Andre har fremført, at der kan være problemer med grundlovens § 70, som omhandler diskrimination og som i essensen er det samme som den europæiske menneskerettighedskonventions artikel 14, hvorefter man ikke må forskelsbehandle på baggrund af bl.a. religion, medmindre det er sagligt og proportionalt. Retten til at bære et religiøst hovedtørklæde er beskyttet i den europæiske menneskerettighedskonventions artikel 9, men der kan foretages indgreb, hvis det sker af hensyn til enten den offentlige orden, den offentlige tryghed, den offentlige sundhed eller for at beskytte andres rettigheder og friheder.
Morten Østergaard (RV), 2018-11-27:
Eller hvad med et paradigmeskifte, hvor man forhindrer, at unge mennesker eller børn med dårlige sociale kår kommer i bandernes vold og bliver kriminelle, i stedet for at indføre tiltag, som alle fagfolk vender sig imod, og som bare handler om at spærre dem inde?
Claus Hjort Frederiksen (V), 2002-02-27:
Jeg nævnte før, at det, hvis børnene i puberteten får nogle vanskeligheder, ville være en god idé, at enten far eller mor var hjemme efter skoletid; jeg har nævnt småbørnsfamilier; jeg har nævnt ældre medarbejdere, eller hvis man i en periode har en syg ægtefælle.
Lissa Mathiasen (S), 1998-11-03:
Fordi lovforslaget eventuelt kommer med ind i finanslovforhandlingerne, er det ikke også ensbetydende med, at det skal gøres færdigt, men skal det gøres færdigt og har vi en kortere tid, så har jeg kun ét svar på det: Lad os arbejde lidt hårdere og lidt hurtigere, så kan vi også få en seriøs behandling af forslaget, for det synes jeg, det fortjener.
Frank Aaen (EL), 2011-02-24:
Jeg havde så et spørgsmål mere, og det får hr. Kristian Thulesen Dahl så chancen for at svare på nu: Gør det ikke indtryk, at arbejdsløsheden stiger og vi nu har 230.000 arbejdsløse i det her land og vi har en arbejdsløshed, der ligger over det, alle vores nabolande har?
Kristian Thulesen Dahl (DF), 2007-09-11:
Derfor er det jo en hjælp til hr. John Dyrby Paulsen at bede hr. John Dyrby Paulsen om efter nærmere overvejelse oppe fra talerstolen at nå frem til: Jo, det klogeste er nok klart at sige til vælgerne forud for det kommende folketingsvalg, hvad det lige præcis er for en skattereform, Socialdemokratiet ønsker sig i en kommende valgperiode.
Mette Frederiksen (S), 2020-10-06:
Den såkaldte dans med corona bliver lang, den bliver hård, og den er udmattende: ældre, der oplever ensomheden; smittede, som bliver bange for deres helbred; medarbejdere, som med rette frygter for jobbet; iværksættere, der kæmper for deres livsværk; et kulturliv, der higer efter publikum.
Anne Grete Holmsgaard (SF), 2007-01-23:
Så vil jeg gerne spørge ministeren, om han vil gøre det så fuldstændig klart, at han her vil bekræfte, at der selvfølgelig ikke kommer en gentagelse af det – jeg vil kalde det snyderi – vi har været udsat for tidligere, hvor man laver en aftale om, at der skal produceres mere vindkraft, og der skal produceres mere biogas, og når man så ser på, hvad der er sket i næsten 3 år, kan man se, at der ikke er sket noget.
Helle Thorning-Schmidt (S), 2013-11-26:
For jeg har nu været med i tilstrækkelig mange år til at have hørt, at både hr. Anders Fogh Rasmussen og hr. Lars Løkke Rasmussen har udtalt sig om, hvor lidt blokpolitik de egentlig gennemførte, hvor mange procent af den politik, der blev gennemført, og af den lovgivning, vi vedtog her i salen, som blev vedtaget bredt.
Martin Henriksen (DF), 2013-10-10:
For man kan jo sagtens sige, at man har en forretningsforbindelse i Danmark, eller at man er turist i Danmark, det kan man jo godt sige, og man kan sådan set også mange steder have dokumentationen i orden for, at det er det, man er, men dokumentation kan man jo anskaffe på mere eller mindre suspekt vis.
Pernille Rosenkrantz-Theil (S), 2023-04-11:
Det kan man så være uenig i, det er fair and square, men at bede om en kulegravning på det tidspunkt, efter et bredt flertal i Folketinget har besluttet den mest vidtrækkende aftale, efter min mening, på anbringelsesområdet i mange, mange år, er simpelt hen meget mærkværdigt!
Mikkel Bjørn (DF), 2023-12-14:
Når der fremsættes lovforslag i Folketinget, er der en række forhold, der altid belyses, f.eks. de administrative konsekvenser for borgerne, de klimamæssige konsekvenser, forholdet til EU-retten og en lang række andre forhold, og her vil det selvfølgelig også være rigtigt, at man i alle lovforslag, der når frem til Folketinget, belyser konsekvenserne for landdistrikterne, og som forslagsstillerne også gør opmærksom på, har vi en regering, der ikke er tilstrækkelig optaget af at forbedre forholdene i landdistrikterne.
Line Barfod (EL), 2004-03-16:
Det, der ligger i forslaget fra Enhedslisten og SF og Det Radikale Venstre, er, at man i større omfang bruger muligheden, og også, at offeret får mulighed for i forvejen at få at vide, at gerningsmanden vil blive ført ud, så man, inden man går hen til retsmødet, har den tryghed, der ligger i, at man ved, at gerningsmanden vil blive ført ud, mens man afgiver forklaring.
Birthe Rønn Hornbech (V), 2004-05-25:
»Folketinget tager justitsministerens redegørelse om Hizb-ut-Tahrir til efterretning, herunder at der på det grundlag, der foreligger i dag - dvs. Rigsadvokatens redegørelse fra januar 2004 - ikke er mulighed for at indlede en opløsningssag mod foreningen eller for at nedlægge et foreløbigt forbud.
Karin Liltorp (ALT), 2025-05-08:
Det er en anerkendelse af, at forældreskab ikke altid følger en lykkelig og planlagt rute, at nogle børn må starte livet på en neonatalafdeling omgivet af slanger, måleudstyr og bekymrede blikke, og at nogle forældre må starte deres forældreskab i sorg.
Fie Hækkerup (S), 2023-03-23:
Det gælder bl.a. elementer, som at tjenester eller platforme, som udsteder virtuel valuta, omfattes af hvidvaskloven; at særlige rådgivere fremover også anses som politisk eksponerede personer, og at reelle ejere af valutavekslingsvirksomheder også fremover skal leve op til kravene om egnethed og hæderlighed.
Frank Jensen (S), 1997-10-30:
Jeg mener i øvrigt, at vi i Danmark - uden at vi har aktindsigtsadgang - har dommere, der er fuldt habile og i hvert fald bevidste om deres habilitetsproblemer, når de kan opstå i deres gerning, og som altid er meget forsigtige og påpasselige med at vurdere deres habilitet.